নোবিপ্রবি ছাত্রলীগের সংঘর্ষে ১৬ জন বহিষ্কারের সিদ্ধান্ত | The Daily Campus
০৯ নভেম্বর ২০১৯, ২০:০৪
নোবিপ্রবি ছাত্রলীগের সংঘর্ষে ১৬ জন বহিষ্কারের সিদ্ধান্ত
মো ফারহান, নোবিপ্রবি প্রতিনিধি
নোয়াখালী বিজ্ঞান ও প্রযুক্তি বিশ্ববিদ্যালয়ে (নোবিপ্রবি) আব্দুস সালাম হলে ছাত্রলীগের দু’গ্রুপের সংঘর্ষের ঘটনায় ৩৭ জনকে জরিমানা ও বিভিন্নভাবে শাস্তির সিদ্ধান্ত হয়। শনিবার রিজেন্ট বোর্ডের জরুরি বৈঠকের এই সিদ্ধান্ত নেয়া হয়।
আগামী সোমবার বিজ্ঞপ্তির মাধ্যমে বিস্তারিত জানিয়ে দেওয়া হবে বলে বিশ্ববিদ্যালয় প্রশাসন থেকে নিশ্চিত করা হয়।
সূত্র জানায়, বিভিন্নভাবে ৩৭ জনকে শাস্তি প্রদান করা হবে। এর মধ্যে ১৬ জনকে ৬ মাসের জন্য বহিষ্কার করার সিদ্ধান্ত গৃহীত হয়। এছাড়া ৭ জনকে ২০ হাজার টাকা করে এবং ১২ জনকে ৫ হাজার টাকা করে জরিমানা এবং ২ জনকে সতর্ক করে দেয়া হয়েছে।
গত ৩১ আগস্ট রাত ৯ টার দিকে হলের সামনে প্রকাশ্যে ধূমপান করাকে কেন্দ্র করে সিনিয়র-জুনিয়রদের মধ্যে বাগবিতণ্ডা হয়। একপর্যায়ে পরিস্থিতি বড় আকার ধারণ করে। এতে হলের সাধারণ শিক্ষার্থীদের মাঝে আতঙ্ক ছড়িয়ে পড়ে। পরে এ নিয়ে রাত ১০টায় বিশ্ববিদ্যালয়ের ভাষাশহীদ আব্দুস সালাম হলে উভয় গ্রুপ সংঘর্ষে জড়িয়ে পড়ে। গভীর রাত পর্যন্ত উভয় গ্রুপের মধ্যে ধাওয়া-পাল্টাধাওয়া হয়। উভয়পক্ষ একে অপরকে ইটপাটকেল ছুড়ে। এতে অন্তত পাঁচজন আহত হন।
পরের দিন ১ সেপ্টেম্বর আবারো ফের সংঘর্ষ বাঁধে। এ দফায় বিশ্ববিদ্যালয়ের মালেক উকিল হলের প্রভোস্ট ড.ফিরোজ মারাত্মক আহত হন। গভীর রাত পর্যন্ত হলের ভেতরে ও বাহিরে দু’গ্রুপের ধ্বংসলীলা চলে। এ দিনও বেশ কয়েকজন শিক্ষার্থী আহত হন। পরিস্থিতি নিয়ন্ত্রণের বাইরে চলে গেলে বিশ্ববিদ্যালয়ের প্রক্টর অধ্যাপক ড. নেওয়াজ মো. বাহাদুর ভাষা শহীদ আব্দুস সালাম হল অনির্দিষ্টকালের জন্য বন্ধ ঘোষণা করেন।